# VŠEOBECNÉ INFORMÁCIE

## Obchodné meno a sídlo spoločnosti

SK-NIC, a.s.

Námestie SNP 14

841 04 Bratislava

Obchodná spoločnosť (ďalej aj „Spoločnosť“) bola založená zakladateľskou zmluvou vo zo dňa 27.08.1996 a do obchodného registra bola zapísaná 17.09.1996 (Obchodný register Okresného súdu Bratislava I v Bratislave, oddiel Sa, vložka 1156/B).

## Hlavnými činnosťami Spoločnosti sú:

* Registrácia internetových domén, ich správa a prevádzkovanie,
* Kúpa a predaj tovarov v rozsahu voľnej živnosti – maloobchod, veľkoobchod,
* Sprostredkovateľská činnosť,
* Leasing spojený s financovaním,
* Prenájom strojov a prístrojov,
* Poradenská činnosť v oblasti spracovania dát a poskytovanie software,
* Automatizované spracovanie dát,
* Poskytovanie software – predaj hotových programov na základe zmluvy s autorom.

## Priemerný počet zamestnancov

Údaje o priemernom počte zamestnancov za bežné účtovné obdobie a bezprostredne predchádzajúce účtovné obdobie sú uvedené v nasledujúcom prehľade:



## Právny dôvod na zostavenie účtovnej závierky

Účtovná závierka Spoločnosti k 31. decembru 2019 je zostavená ako riadna účtovná závierka podľa § 17 ods. 6 zákona NR SR č. 431/2002 Z. z. o účtovníctve za účtovné obdobie od 1. januára 2019 do 31. decembra 2019.

## Dátum schválenia účtovnej závierky za predchádzajúce účtovné obdobie

Účtovná závierka Spoločnosti k 31. decembru 2018, za predchádzajúce účtovné obdobie, bola schválená valným zhromaždením Spoločnosti 04.12.2019.

## Informácie o skupine

Spoločnosť je dcérskou spoločnosťou spoločnosti CentralNic Group Plc., so sídlom: 4th Floor, Saddlers House, 44 Gutter Lane, London, England, EC2V 6BR, Spojené kráľovstvo Veľkej Británie a Severného Írska registračné číslo: 08576358. Spoločnosť CentralNic Group Plc je bezprostredne konsolidujúcou spoločnosťou a zostavuje konsolidovanú účtovnú závierku za najväčšiu skupinu podnikov konsolidovaného celku, ktorej súčasťou je Spoločnosť. Konsolidovanú účtovnú závierku je možné dostať priamo v sídle uvedenej materskej spoločnosti.

Spoločnosť SK-NIC, a.s. nie je materskou účtovnou jednotkou a nezostavuje konsolidovanú účtovnú závierku.

1. **Informácie o orgánoch účtovnej jednotky**

Štatutárny orgán: Ben Crawford – predseda

Peter Bíro – člen

Donald Ahelan Baladasan - člen predstavenstva

Dozorná rada: Stuart Fuller – člen

Gavin Brown – člen

Raedene McGary – člen

Členom štatutárneho orgánu ani členom dozorných orgánov neboli v roku 2019 poskytnuté žiadne pôžičky, záruky alebo iné formy zabezpečenia ani finančné prostriedky alebo iné plnenia na súkromné účely členov, ktoré sa vyúčtovávajú (v roku 2018: žiadne).

1. **informácie o AKCIONÁROCH účtovnej jednotky**

K 31. decembru 2019 bola štruktúra akcionárov Spoločnosti nasledovná:



# Informácie o PRIJATÝCH POSTUPOCH

1. Východiská pre zostavenie účtovnej závierky

Účtovná závierka Spoločnosti bola zostavená za predpokladu nepretržitého trvania jej činnosti v súlade so zákonom o účtovníctve platným v Slovenskej republike a nadväzujúcimi postupmi účtovania.

Účtovníctvo Spoločnosť vedie na základe dodržania časovej a vecnej súvislosti nákladov a výnosov. Za základ sa berú všetky náklady a výnosy, ktoré sa vzťahujú na účtovné obdobie bez ohľadu na dátum ich platenia.

Peňažné údaje v účtovnej závierke sú uvedené v celých EUR, pokiaľ nie je určené inak.

Účtovné metódy a všeobecné účtovné zásady Spoločnosť aplikovala konzistentne s predchádzajúcim účtovným obdobím.

Spoločnosť neeviduje transakcie, ktoré sa neuvádzajú v súvahe, a ktoré by mali finančný vplyv na Spoločnosť resp. účtovnú závierku.

1. Dlhodobý nehmotný a dlhodobý hmotný majetok

Dlhodobý majetok nakupovaný sa oceňuje obstarávacou cenou, ktorá zahrňuje cenu, za ktorú sa majetok obstaral, a náklady súvisiace s obstaraním (clo, prepravu, montáž, poistné a pod.).

Hodnota obstarávaného dlhodobého hmotného majetku, ktorý sa používa, sa zníži o opravnú položku vo výške zodpovedajúcej opotrebeniu.

Dlhodobý nehmotný majetok sa odpisuje podľa odpisového plánu, ktorý bol zostavený na základe predpokladanej doby jeho používania zodpovedajúcej spotrebe budúcich ekonomických úžitkov z majetku. Odpisovať sa začína prvým dňom mesiaca nasledujúceho po uvedení majetku do používania. Nehmotný majetok, ktorého obstarávacia cena (resp. vlastné náklady) neprevýši 2 400 EUR, sa nezaraďuje na účty dlhodobého majetku a odpisuje sa jednorazovo pri uvedení do používania.

Dlhodobý hmotný majetok sa odpisuje podľa odpisového plánu, ktorý bol zostavený na základe predpokladanej doby jeho používania zodpovedajúcej spotrebe budúcich ekonomických úžitkov z majetku. Odpisovať sa začína prvým dňom mesiaca nasledujúceho po uvedení majetku do používania. Hmotný majetok, ktorého obstarávacia cena (resp. vlastné náklady) neprevýši 1 700 EUR, sa nezaraďuje na účty dlhodobého majetku a odpisuje sa jednorazovo pri uvedení do používania.

Predpokladaná doba používania, metóda odpisovania a odpisová sadzba sú uvedené v nasledujúcej tabuľke:

|  |  |  |  |  |  |  |
| --- | --- | --- | --- | --- | --- | --- |
|  | | doba |  | metóda |  | ročná odpisová |
|  |  | odpisovania |  | odpisovania |  | sadzba v % |
| Goodwill | | 7 |  | Lineárne |  | 14,286 |
| Softvér | | 4-5 |  | Lineárna |  | 20-25 |
|  | |  |  |  |  |  |
| samostatné hnuteľné veci | | 4 |  | lineárna |  | 25 |
| samostatné hnuteľné veci – drobný HIM | | rôzna |  | Jednorazový odpis do nákladov |  | 100 |

V prípade prechodného zníženia úžitkovej hodnoty dlhodobého majetku, ktorá bola zistená pri inventarizácii a je výrazne nižšia ako jeho ocenenie v účtovníctve po odpočítaní oprávok, je vytvorená opravná položka na úroveň jeho zistenej úžitkovej hodnoty.

1. Zásoby

Zásoby nakupované sa oceňujú obstarávacou cenou, ktorá zahrňuje cenu, za ktorú sa majetok obstaral, a náklady súvisiace s obstaraním (clo, prepravu, poistné, provízie a pod.) znížené o zľavy z ceny. Zľava z ceny poskytnutá k už predaným alebo spotrebovaným zásobám sa účtuje ako zníženie nákladov na predané alebo spotrebované zásoby. Spoločnosť účtuje o zásobách spôsobom A tak, ako to definujú postupy účtovania. Úbytok zásob sa účtuje v cene zistenej metódou štandardných cien.

Zásoby vytvorené vlastnou činnosťou sa oceňujú vlastnými nákladmi. Vlastné náklady sú priame náklady (priamy materiál, priame mzdy a ostatné priame náklady) a časť nepriamych nákladov bezprostredne súvisiacich s vytvorením zásob vlastnou činnosťou (výrobná réžia). Výrobná réžia sa do vlastných nákladov zahrňuje v závislosti od stupňa rozpracovanosti týchto zásob.

Ak sú obstarávacia cena alebo vlastné náklady zásob vyššie než ich čistá realizačná hodnota ku dňu, ku ktorému sa zostavuje účtovná závierka, vytvára sa opravná položka k zásobám vo výške rozdielu medzi ich ocenením v účtovníctve a ich čistou realizačnou hodnotou. Čistá realizačná hodnota je predpokladaná predajná cena zásob znížená o predpokladané náklady na ich dokončenie a náklady súvisiace s ich predajom.

1. Pohľadávky

Pohľadávky sa pri ich vzniku oceňujú ich menovitou hodnotou. Opravná položka sa vytvára k pochybným a nedobytným pohľadávkam, kde existuje riziko nevymožiteľnosti pohľadávok.

Ak je zostatková doba splatnosti pohľadávky dlhšia než jeden rok, vytvára sa opravná položka, ktorá predstavuje rozdiel medzi menovitou a súčasnou hodnotou pohľadávky. Súčasná hodnota pohľadávky sa počíta ako súčet súčinov budúcich peňažných príjmov a príslušných diskontných faktorov.

1. Finančné účty

Finančné účty tvorí peňažná hotovosť, zostatky na bankových účtoch a krátkodobý finančný majetok, pričom riziko zmeny hodnoty tohto majetku je zanedbateľne nízke.

1. Náklady budúcich období a príjmy budúcich období

Náklady budúcich období a príjmy budúcich období sú vykázané vo výške, ktorá je potrebná na dodržanie zásady vecnej a časovej súvislosti s účtovným obdobím.

1. Opravné položky

Opravné položky sa tvoria na základe zásady opatrnosti, ak je opodstatnené predpokladať, že došlo k zníženiu hodnoty majetku oproti jeho oceneniu v účtovníctve. Opravná položka sa účtuje v sume opodstatneného predpokladu zníženia hodnoty majetku oproti jeho oceneniu v účtovníctve.

1. Rezervy

Rezerva je záväzok predstavujúci existujúcu povinnosť Spoločnosti, ktorá vznikla z minulých udalostí a je pravdepodobné, že v budúcnosti zníži jej ekonomické úžitky. Rezervy sú záväzky s neurčitým časovým vymedzením alebo výškou a oceňujú sa odhadom v sume potrebnej na splnenie existujúcej povinnosti ku dňu, ku ktorému sa zostavuje účtovná závierka.

Tvorba rezervy sa účtuje na vecne príslušný nákladový alebo majetkový účet, ku ktorému záväzok prislúcha. Použitie rezervy sa účtuje na ťarchu vecne príslušného účtu rezerv so súvzťažným zápisom v prospech vecne príslušného účtu záväzkov. Rozpustenie nepotrebnej rezervy alebo jej časti sa účtuje opačným účtovným zápisom ako sa účtovala tvorba rezervy.

Rezerva na bonusy, rabaty, skontá a vrátenie kúpnej ceny pri reklamácii sa tvorí ako zníženie pôvodne dosiahnutých výnosov so súvzťažným zápisom v prospech účtu rezerv.

1. Záväzky

Záväzky pri ich vzniku sa oceňujú menovitou hodnotou. Ak sa pri inventarizácii zistí, že suma záväzkov je iná ako ich výška v účtovníctve, uvedú sa záväzky v účtovníctve a v účtovnej závierke v tomto zistenom ocenení. Dlhodobé záväzky sa oceňujú reálnou hodnotou (oceňovací model súčasnej hodnoty) ku dňu zostavenia účtovnej závierky.

1. Zamestnanecké požitky

Platy, mzdy, príspevky do štátnych dôchodkových a poistných fondov, platená ročná dovolenka a platená zdravotná dovolenka, bonusy sa účtujú v účtovnom období, s ktorým vecne a časovo súvisia.

1. Splatná daň z príjmu

Daň z príjmov sa účtuje do nákladov Spoločnosti v období vzniku daňovej povinnosti a v priloženom výkaze ziskov a strát Spoločnosti je vypočítaná zo základu vyplývajúceho z hospodárskeho výsledku pred zdanením, ktorý bol upravený o pripočítateľné a odpočítateľné položky z titulu trvalých a dočasných úprav daňového základu a umorenia straty. Daňový záväzok je uvedený po znížení o preddavky na daň z príjmov, ktoré Spoločnosť uhradila v priebehu roka. V prípade, že uhradené preddavky na daň z príjmu v priebehu roka sú vyššie ako daňová povinnosť za tento rok, Spoločnosť vykazuje výslednú daňovú pohľadávku.

1. Odložená daň z príjmu

Odložená daň z príjmu vyplýva z:

a) rozdielov medzi účtovnou hodnotou majetku a účtovnou hodnotou záväzkov vykázanou v súvahe a ich daňovou základňou,

b) možnosti umorovať daňovú stratu v budúcnosti, pod ktorou sa rozumie možnosť odpočítať daňovú stratu od základu dane v budúcnosti,

c) možnosti previesť nevyužité daňové odpočty a iné daňové nároky do budúcich období.

Odložená daňová pohľadávka sa účtuje iba do takej výšky, do akej je pravdepodobné, že bude možné dočasné rozdiely vyrovnať voči budúcemu základu dane.

Pri výpočte odloženej dane sa použije sadzba dane z príjmov, o ktorej sa predpokladá, že bude platiť v čase vyrovnania odloženej dane.

1. Dotácie zo štátneho rozpočtu

Nárok na dotáciu, podporu alebo príspevok sa účtuje, ak je takmer isté, že na základe splnených podmienok na poskytnutie dotácie, podpory alebo príspevku budú tieto finančné prostriedky Spoločnosti poskytnuté.

Prijaté dotácie zo štátneho rozpočtu sa účtujú ako záväzok Spoločnosti ku dňu prijatia. Dotácie na hospodársku činnosť sa účtujú ako ostatné výnosy z hospodárskej činnosti, ak sa dotácia poskytla na úhradu nákladov, a to v časovej a vecnej súvislosti so zaúčtovaním nákladov vynaložených na príslušný účel, na ktorý sa dotácie na hospodársku činnosť poskytli. Dotácie na dlhodobý majetok sa účtujú v prospech výnosov budúcich období a následne sa vykážu ako ostatné výnosy z hospodárskej činnosti  v časovej a vecnej súvislosti so zaúčtovaním odpisov obstaraného dlhodobého majetku.

1. Výdavky budúcich období a výnosy budúcich období

Výdavky budúcich období a výnosy budúcich období sú vykázané vo výške, ktorá je potrebná na dodržanie zásady vecnej a časovej súvislosti s účtovným obdobím.

1. Leasing (Spoločnosť je nájomca)

Operatívny leasing**.** Prenájom majetku formou operatívneho leasingu sa účtuje do nákladov priebežne počas doby trvania leasingovej zmluvy.

1. Cudzia mena

Majetok a záväzky vyjadrené v cudzej mene (okrem preddavkov prijatých a poskytnutých) sa prepočítavajú na eurá referenčným výmenným kurzom určeným a vyhláseným Európskou centrálnou bankou alebo Národnou banku Slovenska v deň predchádzajúci dňu uskutočnenia účtovného prípadu alebo v deň, ku ktorému sa zostavuje účtovná závierka. Vzniknuté kurzové rozdiely sa účtujú s vplyvom na výsledok hospodárenia.

1. Vykazovanie výnosov

Výnosy z predaja výrobkov sa vykazujú v momente prenosu rizika a vlastníctva výrobku, obvykle po dodávke. Ak sa Spoločnosť zaviaže dopraviť výrobky na určité miesto, výnosy sa vykazujú v momente doručenia výrobku do cieľového miesta.

Výnosy z predaja služieb sa vykazujú v účtovnom období, v ktorom boli služby poskytnuté s ohľadom na stav rozpracovanosti danej služby. Tento je zistený na základe skutočne poskytnutých služieb ako pomernej časti k celkovému rozsahu dohodnutých služieb.

Výnosy sa vykazujú po odpočítaní dane z pridanej hodnoty, zliav a zrážok (rabaty, bonusy, skontá, dobropisy a pod.). Výnosové úroky sa účtujú rovnomerne v účtovných obdobiach, ktorých sa vecne a časovo týkajú.

Výnosy Spoločnosti tvoria najmä tržby z predaja domén.

1. Porovnateľné údaje

Ak v dôsledku zmeny účtovných metód a účtovných zásad nie sú hodnoty za bezprostredne predchádzajúce účtovné obdobie v jednotlivých súčastiach účtovnej závierky porovnateľné, uvádza sa vysvetlenie o neporovnateľných hodnotách v poznámkach.

# Informácie, ktoré vysvetľujú a dopĺňajú súvahu a výkaz ziskov a strát

1. Goodwill

Spoločnosť od svojho zlúčenia so spoločnosťou SK-NIC Slovakia, a.s. v roku 2018 vykazuje goodwill, ktorý je rovnomerne odpisovaný. Majetok a záväzky Spoločnosti boli ocenené reálnou hodnotou.

1. Záväzky

Spoločnosť od svojho zlúčenia so spoločnosťou SK-NIC Slovakia, a.s. (zlúčenie v roku 2018) vykazuje dlhodobý záväzok vo výške 683 tis. EUR (2018: 564 tis. EUR), ktorý je splatný v plnej výške v roku 2024 (prepočítaný na súčasnú hodnotu). Splatenie dlhodobého záväzku bude zabezpečené zo zdrojov získaných z prevádzkovej činnosti Spoločnosti. Spoločnosť nemá ďalšie záväzky so zostatkovou dobou splatnosti dlhšou ako päť rokov.

1. Vlastné imanie

Základné imanie Spoločnosti vo výške 25 000 EUR tvorí:

* 10 kusov kmeňových akcií s menovitou hodnotou 2 500 EUR,akcia znie na meno a má podobu zaknihovaného cenného papiera (k 31. decembru 2018: 10 kusov kmeňových akcií s menovitou hodnotou 2 500 EUR)

Všetky akcie boli riadne splatené.

Kapitálový fond

Spoločnosť vytvorila kapitálový fond z príspevkov podľa §123, ods.2 a §217a) Obch. zák.

1. Podmienené aktíva a pasíva

Spoločnosť neeviduje podmienené aktíva ani pasíva, ani neeviduje transakcie na podsúvahových účtoch.

1. Informácie o nákladoch, ktoré majú výnimočný výskyt

## Náklad na príspevok vo výške 5%-ného poplatku z vybraných registračných poplatkov

Prehľad o nákladoch na príspevok vo výške 5%-ného poplatku z registračných poplatkov v zmysle Zmluvy o spolupráci s Úradom podpredsedu vlády SR pre investície a informatizáciu:



# Informácie o skutočnostiach, ktoré nastali po dni, ku ktorému sa zostavuje účtovná závierka, do dňa zostavenia účtovnej závierky

Jediný akcionár rozhodol v januári 2020 o vyplatení prostriedkov vo výške 500 000 EUR z ostatných kapitálových fondov, ktoré v roku 2019 zvýšil nepeňažným vkladom o viac ako 8 000 000 EUR prostredníctvom kapitalizácie svojich pohľadávok voči Spoločnosti.

Zmena v štruktúre akcionárov spoločnosti ku dňu 07.05.2020. Nový akcionár spoločnosti: CentralNic Luxembourg S.a r.l.. Podiel na základnom imaní 100%.

Po 31. decembri 2019 nenastali udalosti, ktoré by mali významný vplyv na verné zobrazenie skutočností, ktoré sú predmetom účtovníctva. Ani situácia v súvislosti s COVID-19 nemala na Spoločnosť významný negatívny vplyv a neohrozila predpoklad nepretržitého pokračovania v činnosti v r. 2020.